
B8-0596/2017
Rezolucija Europskog parlamenta	o vladavini prava na Malti
(2017/2935(RSP))
Europski parlament,
–	uzimajući u obzir članak 123. stavak 2. Poslovnika,
A.	budući da se Europska unija temelji na vrijednostima poštovanja ljudskog dostojanstva i ljudskih prava i na slobodi, demokraciji, jednakosti i vladavini prava; budući da su te vrijednosti univerzalne i zajedničke državama članicama;
B.	budući da je ubojstvo novinarke Daphne Caruana Galizia dovelo do mirnih uličnih prosvjeda na Malti koji su pozivali na pravdu, odgovornost i poštovanje vladavine prava;
C.	budući da EU djeluje pod pretpostavkom uzajamnog povjerenja da države članice poštuju demokraciju, vladavinu prava i temeljna prava, kao što je zapisano u Europskoj konvenciji o ljudskim pravima i Povelji o temeljnim pravima Europske unije;
D.	budući da u skladu s malteškim pravom, odnosno poglavljem 164. malteškog Zakona o policiji, ravnatelja policije na Malti izravno imenuje vlada;
E.	budući da je Malta država članica Europske unije od 2004.; budući da je prema ispitivanjima javnog mnijenja velika većina malteških državljana za članstvo zemlje u EU-u;
F.	budući da najnovije ankete među malteškim građanima pokazuju povjerenje većine u velike institucije, sa 72 % za vladu, 69 % za policiju, 51 % za sudove i 51 % za medije;
1.	osuđuje ubojstvo Daphne Caruana Galizia i poziva maltešku vladu da iskoristi sva sredstva kako bi se ubojice privele pravdi; 
2.	priznaje napore koje je poduzela malteška vlada kako bi se provele neovisne istrage ubojstva, a koje uključuju suradnju Europola i tijela iz trećih zemalja, uključujući FBI i nizozemske forenzičke stručnjake;
3.	prima na znanje da je ovaj slučaj među zastupnicima izazvao iskrenu zabrinutost, prije svega zato što predstavlja prijetnju slobodi izražavanja; 
4.	napominje da su zastupnici u EP-u općenito izrazili zabrinutost u vezi s programom stjecanja državljanstva ulaganjem u nekim državama članicama EU-a; 
5.	zabrinut je zbog sudjelovanja političara u skandalu u vezi s Panamskim dokumentima;
6.	poziva maltešku vladu da prema svim relevantnim institucijama EU-a bude transparentna o svim navedenim pitanjima, i to na nepristran način koji se temelji na dokazima i suradnji;
7.	ponavlja potrebu za redovnim procesom dijaloga u kojem sudjeluju sve države članice radi zaštite temeljnih vrijednosti EU-a – demokracije, temeljnih prava i vladavine prava;
8.	nalaže svojem predsjedniku da ovu Rezoluciju proslijedi Vijeću, Komisiji, vladama i parlamentima država članica, Vijeću Europe te predsjedniku Republike Malte.

